**Iubirea mea târzie**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îţi scriu aceste rânduri şi nu ştiu ce mă doare

Distanţa dintre noi sau drumul către soare,

Îmi spun că întâmplarea aşa a fost să fie,

Să-ntârziem apusul, iubirea mea târzie.

Îţi scriu aceste rânduri cu mâna sângerând

Tăcând în altă limbă sau poate-un ultim gând

Îţi las sub geana serii să-ţi ţină de urât

Spunându-mi că destinul ne-a hărăzit atât...

Şi-aş fi dorit să fie mai mult decât a fost

Târziu adjudecată, iubirea pe de rost

Te ştie de un secol sau de un an-lumină...

Nu caut vinovatul, noi doi suntem de vină.

Îţi scriu aceste rânduri fără să ştiu ce spun,

De te-ai opri o clipă ţi-aş spune doar: „drum bun”

Sau de-aş găsi cuvinte, ţi-aş cere să rămâi

Iubirea mea târzie, iubirea mea dintâi...

Să uiţi că lângă mine ai fost rătăcitor

Ne-am ridicat o clipă deasupra tuturor,

Dar vezi, destinul nostru aşa a fost să fie...

Ne-am rătăcit devreme, iubirea mea târzie.

Nu-i rodul întâmplării că-mi eşti atât de drag

Opreşte-te o clipă pe-al amintirii prag

Şi iartă-mi gându-acesta năvalnic şi târziu

Absenţa ta mă doare... Nici nu-nţeleg... Cui scriu?